BASES QUE REGULARÁN A ELECCIÓN DE PROXECTOS PARA O SEGUIMENTO DA COMPOSTAXE INDIVIDUAL NO ÁMBITO TERRITORIAL DO CONCELLO DE PONTEVEDRA
ADMINISTRACIÓN LOCAL — Provincial — Deputación Provincial (Subvencións e axudas, 03/12/2018)

As obrigas legais fixadas en diversos textos normativos de aproveitamento dos restos orgánicos dos residuos municipais están moi lonxe de poder cumprirse nas datas fixadas de manterse inmóbil a situación actual. O obxectivo de compostar, polo menos, o 50% da fracción orgánica antes do ano 2020 non se poderá acadar se non se dan xa pasos firmes e decididos nesta dirección. Ademais, todo apunta a que será inminente o aumento das esixencias destes obxectivos nos vindeiros anos pois xa está aprobada na UE a obriga de compostar na orixe ou recoller separadamente os biorresiduos antes do 31 de decembro de 2023; así mesmo, tamén está en tramitación a modificación da Lei 22/2011, de 28 de xullo, de residuos e solos contaminados, que pretende adiantar esta obriga ao 31 de decembro de 2020 para os concellos de máis de 5.000 habitantes. Neste sentido a Deputación de Pontevedra xa deu pasos moi importantes en colaboración cos concellos a través do REVITALIZA, plan co que se aposta pola compostaxe local, sexa de tipo individual (en diante COIN) para domicilios e produtores singulares ou sexa de tipo comunitaria (en diante CCC) para produtores varios. En canto a estes últimos, a Deputación ten instalados en 26 concellos da provincia un total de 76 CCC con 535 Unidades Modulares de Compostaxe (en adiante UMC), con capacidades unitarias para tratar a FORM producida por entre 60 e 300 persoas, que funcionan perfectamente e contan con todos os parabéns da veciñanza que participa no proceso; estes CCC están funcionando baixo a supervisión do persoal técnico do Plan REVITALIZA, que desenvolve as súas funcións de maneira temporal e transitoria ata que a súa implantación sexa completa e os concellos asuman a súa xestión íntegra. No referente aos COIN a Administración provincial está traballando para ter instalados no ano 2019 un importante número deles cunha aposta clara pola colaboración cos concellos para a posta en marcha dun ambicioso plan de compostaxe individual, que complementará a actividade dos centros de compostaxe comunitaria e das futuras plantas de compostaxe comarcais. En relación co anterior, un dos concellos no que a compostaxe ten avanzado en maior grao é o de Pontevedra, adherido ao REVITALIZA desde o primeiro momento e que participou activamente en todas as súas fases de implantación, tendo instalados e a pleno rendemento, en diferentes localizacións, 18 centros de compostaxe comunitaria cun total de 152 unidades modulares. En canto aos COINs, o Concello pretende dar un paso máis coa distribución polo rural de 8.000 unidades, de xeito que se poida dar cobertura ás necesidades derivadas da primeira fase de despregamento do plan eliminando do fluxo habitual de recollida, transporte e tratamento de residuos nunha cantidade aproximadas de 10.320 kg/día (estimación de 0,43 kg/habitante e día de biorresiduos). Non obstante o anterior, en vista de que o Concello de Pontevedra carece dos medios técnicos e humanos necesarios para iso, con data 22 de novembro de 2018 solicitou a colaboración administrativa e económica da Deputación Provincial de Pontevedra para que inicie e impulse os tramites e xestións necesarias para o despregamento do plan mediante o seguimento dos citados composteiros individuais, propoñendo ademais a sinatura dun convenio con condicións semellantes ás establecidas cos cinco concellos xa incorporados á Liña 2 do REVITALIZA. Para que o citado despregamento de COINS se poida facer efectivo e sexa operativo a Administración provincial xa se inclinou pola aplicación dunha política de colaboración e inclusiva que permita integrar de maneira harmónica todas aquelas asociacións cidadás sen ánimo de lucro posuidoras de coñecementos e cunha mínima presenza/implantación previa no eido da compostaxe individual, así como na acción social que esta leva consigo, como así aconteceu nos seguintes concellos: As Neves, Mondariz, Mondariz Balneario, O Grove e Vilaboa. Esta proposta de implicación do movemento asociativo reflíctese na Ordenanza do REVITALIZA, aprobada inicialmente polo Pleno da Deputación Provincial de Pontevedra na sesión do 26 de outubro de 2018, actualmente en fase de exposición ao público (BOPO número 219, de 14 de novembro de 2018), en cuxo articulado se establece que todos os elementos de funcionamento do Plan deberán estar dirixidos e controlados por persoal coa cualificación adecuada a cada función desempeñada, sexa persoal propio da Deputación, dos concellos, das empresas de xestión do lixo ou das colaboracións do movemento asociativo, entre as cales se enumeran as asociacións ecoloxistas, xuntas de montes, sindicatos agrarios e asociacións da veciñanza. Por iso, de acordo cos criterios establecidos na Ordenanza REVITALIZA e coa intención de cumprir os principios de concorrencia, publicidade e transparencia, se elaboran as presentes bases co obxecto de seleccionar aqueles proxectos -presentados polas ditas asociacións- que permitan levar a cabo do modo máis eficaz posible a implantación e o seguimento dos 8.000 composteiros individuais por todo o concello de Pontevedra, axustándose aos criterios técnicos establecidos nestas. O proxecto ou proxectos seleccionados, que van complementar a actividade despregada pola Deputación neste eido, serán obxecto de subvención, ao amparo do previsto no artigo 23 do Regulamento de servizos das corporacións locais, aprobado polo Decreto de 17 de xuño de 1955. Esta iniciativa provincial enmárcase no ámbito competencial que a lexislación vixente en materia de réxime local lles encomenda ás deputacións xa que deben dirixir a súa actividade a cooperar no fomento do desenvolvemento económico e social en toda a provincia e asegurar a prestación integral e adecuada dos servizos de competencia municipal, entre os que se atopan a recollida e o tratamento de residuos. Así mesmo, de acordo co disposto no artigo 26.2. a) da Lei 7/1985, de 2 de abril, reguladora das bases de réxime local, na redacción dada pola Lei 27/2013, de 13 de decembro, de racionalización e sustentabilidade da Administración local, a Deputación coordinará a prestación dos servizos de recollida e tratamento de residuos; pola súa banda, no artigo 36.1. c) desta lei establécese que é competencia da Deputación prestación os servizos públicos de carácter supramunicipal e, no seu caso, supracomarcal, e fomentar ou, no seu caso, coordinar a prestación unificada de servizos dos concellos do seu respectivo ámbito territorial. Nesa mesma liña, o artigo 6 da Lei 10/2008 de residuos de Galicia atribúelles ás deputacións competencia para adoptar as medidas oportunas para asegurar, conforme o establecido na lexislación vixente en materia de administracións locais, a colaboración precisa cos concellos na prestación do servizo de recollida e xestión de residuos urbanos, e inclúe estes servizos como de carácter preferente nos plans provinciais de obras e servizos. O artigo 30 do Texto refundido das disposicións legais vixentes en materia de réxime local, aprobado polo Real decreto lexislativo 781/1986, de 18 de abril, establece que a Deputación cooperará para a efectividade dos servizos municipais, preferentemente dos obrigatorios, aplicando para este fin os medios económicos propios desta que se lle asignen ou as subvencións ou axudas de calquera outra procedencia. Por último, o artigo 36.2. d) da Lei 7/1985, de 2 de abril, reguladora das bases de réxime Local, sinala como competencia da Deputación darlles soporte aos concellos para a tramitación de procedementos administrativos e a realización de actividades materiais e de xestión, asumíndoas cando aqueles llas encomenden. En relación co exposto confecciónanse as seguintes bases reguladoras. O obxecto destas bases é regular a convocatoria pública para seleccionar o proxecto ou proxectos que permitan a mellor e máis eficiente implantación e seguimento de 8.000 COIN no ámbito territorial do Concello de Pontevedra co fin de tratar por compostaxe local a totalidade da fracción orgánica producida nas vivendas nas que se teñan adscritos os COIN, incluíndose nesta tanto a de restos de cociña/restos comidas) como a procedente da xestión de hortas, xardíns, etc. comprendidos na vivenda. Consecuencia do anterior, trátase de impedir a entrada no circuíto convencional de xestión do lixo do concello de calquera tipo de residuo orgánico biodegradable producido nas vivendas, facendo innecesario calquera tipo de recollida deste. Poderán presentar proxectos ao amparo desta convocatoria aquelas entidades e/ou asociacións sen ánimo de lucro posuidoras de coñecementos e cunha mínima presenza/implantación previa no eido da compostaxe individual, tales como asociacións ecoloxistas, xuntas de montes, sindicatos agrarios e asociacións de veciñanza. As entidades/asociacións cuxo proxecto sexa seleccionado realizarán as seguintes actividades: a) Colaborar co Concello de Pontevedra e co equipo do REVITALIZA da Deputación de Pontevedra na captación de participantes na compostaxe individual por medio de charlas, comunicados, etc., así como na formación inicial por grupos das persoas participantes nos COIN. b) Realizar charlas/coloquios formativos cos veciños das diferentes zonas de instalación dos COIN. Cada charla/coloquio habería de cumprir con: c) Facer o seguimento individualizado en todos e cada un dos lugares con COIN entregados, sexa porque o levou a propia persoa interesada (tras algunha das charlas antes citadas), sexa porque lle foi levado pola empresa adxudicataria do servizo. O seguimento rexerase polas seguintes condicións: d) Ademais das accións presenciais citadas están previstas outras accións de seguimento a distancia (telefónico, correo electrónico, whatsapp, etc.), sempre dentro do período máximo de 1 ano, contado dende a data de aprobación da partida concreta de COIN na que están incluídas as ditas vivendas. Estas accións de seguimento a distancia rexeranse por: e) Nos casos excepcionais nos que as persoas participantes non poidan asistir á formación, na primeira visita aproveitarase para, como mínimo, dar as explicacións precisas para o bo uso do COIN, así como do listado de “boas prácticas” na xestión do lixo da vivenda. Nesa primeira visita é recomendable a presenza dalgún dos técnicos ou técnicas do equipo do REVITALIZA. f) Nas seguintes visitas e accións de seguimento faranse revisións do funcionamento e histórico do COIN desde a anterior visita (episodios de cheiros, presenza de moscas e outros insectos, presenza de ratos ou similares, lixiviacións, etc.). Así mesmo, tomarase temperatura do material en proceso, tomarase unha foto do máis significativo no COIN, se fose preciso corrixiranse humidade, esponxosidade, etc. do material en proceso e medirase o nivel de enchido actual (distancia da boca de carga ata a superficie superior do material en proceso). Todos os datos adquiridos se subirán á aplicación, plataforma, ou similar, disposta para tal fin pola Deputación. g) Toda a información que difundan sobre o REVITALIZA teraa que supervisar o persoal técnico provincial e limitarase ao contido aprobado por este. h) Constatar paulatina, sucesiva e continuadamente, dentro dos prazos segundo os requirimentos, da subida dos datos de seguimento/control dos COIN na aplicación do REVITALIZA. O desenvolvemento das actividades programadas, segundo se definen na base anterior, serán obxecto de compensación/indemnización polos gastos ocasionados con motivo dos desprazamentos, tempos das visitas, información á veciñanza, segundo se detalla na memoria económica que figura no expediente, de acordo cos seguintes parámetros: O orzamento máximo previsto para accións de seguimento ascende a 400.000,00 euros Os gastos derivados deste proxecto afrontaranse con cargo á aplicación 18/923.1623.489.06 do vixente Orzamento provincial. A fin de dotar dunha mínima liquidez inicial as organizacións colaboradoras que finalmente resultasen elixidas o calendario de pagamentos previsto axustarase ao seguinte: A fin de evitar unha excesiva fragmentación o número de COIN para instalar por partida non poderá ser nunca inferior ao 10% do previsto no total de cada proxecto. Dado que as diferentes partidas se producirán solapadamente, unhas coas outras, ao longo do tempo, acontecerá unha sucesión de pagamentos ao longo dos dous anos efectivos de seguimento. A cantidade restante aboaráselle/s á/as entidade/s seleccionada/s ao cabo dun ano dende a instalación efectiva de cada partida previa comprobación do cumprimento dos seguintes aspectos: 1. Na publicidade pola que se dea a coñecer a realización das actividades, por medios escritos, radiofónicos, audiovisuais ou internet sempre se deberá facer constar o financiamento da Deputación Provincial de Pontevedra.2. Coa memoria e a conta xustificativa achegaranse os documentos que acrediten o cumprimento desta obriga. Á hora de valorar os proxectos presentados, e sobre un total de 50 puntos, teranse en conta os seguintes criterios: 1.—Pola metodoloxía de traballo proposta e o detalle nos criterios para seguir á hora de realizar a implantación e mais o seguimento dos COIN no Concello de Pontevedra, ata 20 puntos.2.—Pola extensión da proposta (expresada en número de COIN), 3 puntos por cada 2.000 COIN, ata un total máximo de 12 puntos.3.—Pola experiencia no seguimento e a implantación de composteiros individuais en concellos, ata 10 puntos.4.—Coñecemento e análise da poboación do Concello de Pontevedra, con expresa referencia ao nivel de dispersión, a ruralidade e a súa densidade, ata 5 puntos.5.—Coñecemento e análise do ámbito xeográfico do Concello de Pontevedra, ata 3 puntos. En calquera caso, aqueles proxectos que non acaden o 50 % (25 puntos) da anterior puntuación serán eliminados por entender que non reúnen os requisitos técnicos mínimos e que farían inútil, disfuncional e contraproducente a súa execución. Co obxecto de fomentar a participación na presente convocatoria os proxectos presentados poderanse referir á totalidade dos COIN que está previsto implantar (8.000) ou abarcar un número menor que, en calquera caso e por razóns de operatividade, nunca poderá ser inferior a 2.000 COINs. No suposto que varios pr0xectos superen a porcentaxe sinalada do 50% da puntuación corresponderalle ao persoal técnico municipal e provincial a asignación definitiva das zonas concretas e o número de COINs para implantar por cada proxecto, por orde decrecente e en función dos puntos asignados. Da valoración destes criterios encargarase unha comisión de persoas expertas, que estará constituída por persoal do Servizo de Asistencia Intermunicipal adscrito ao Plan Revitaliza e que poderá contar con asesoría interna e externa. O prazo para presentar os proxectos será de dez (10) días hábiles, contados desde o día seguinte ao da publicación da convocatoria no Boletín Oficial da Provincia de Pontevedra (BOPPO). As solicitudes presentaranse obrigatoriamente por medios electrónicos, a través do formulario normalizado dispoñible na sede electrónica da Deputación de Pontevedra, https://sede.depo. gal. Se algunha das persoas interesadas presenta a súa solicitude de maneira presencial requiriráselle que a emende a través da súa presentación electrónica. Para estes efectos considerarase como data de presentación da solicitude aquela na que fose realizada a emenda. Para a presentación das solicitudes a sede electrónica da Deputación de Pontevedra admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluíndo o DNI-e). Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas: No caso de que as persoas interesadas se opoñan ás devanditas consultas deberán indicalo no cadro correspondente habilitado no formulario de inicio e achegar os documentos correspondentes. Excepcionalmente, no caso de que algunha circunstancia imposibilitase a obtención dos citados datos poderáselles solicitar ás persoas interesadas a presentación dos documentos correspondentes. As entidades interesadas en participar na presente convocatoria deberán achegar coa solicitude a seguinte documentación: A experiencia no seguimento e a implantación de composteiros individuais acreditarase a través de certificados expedidos por aqueles concellos nos que se desenvolveron as ditas actuacións, nos que se indique expresamente que os traballos foron realizados de maneira satisfactoria para a Administración, debendo reflectirse así mesmo as datas e o número de COINs obxecto de seguimento. A documentación complementaria deberá presentarse electronicamente. As persoas interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada. Se algunha das persoas interesadas presenta a documentación complementaria presencialmente requiriráselle que a emende a través da súa presentación electrónica. Para estes efectos considerarase como data de presentación aquela na que fose realizada a emenda. No caso de que algún dos documentos para presentar de forma electrónica superase os tamaños máximos establecidos ou tivese un formato non admitido pola Sede electrónica da Deputación de Pontevedra permitirase presentalo de forma presencial dentro dos prazos previstos. Non será necesario achegar os documentos que xa se presentasen anteriormente. Para estes efectos, a persoa interesada deberá indicar en que momento e ante que órgano administrativo presentou os citados documentos. Nos supostos de imposibilidade material de obter o documento o órgano competente poderá requirirlle á persoa interesada a súa presentación ou, no seu defecto, a acreditación por outros medios dos requisitos aos que se refire o documento, con anterioridade á formulación da proposta de resolución. Todos os trámites administrativos que as persoas interesadas deban realizar durante a tramitación deste procedemento deberán efectualos electronicamente a través do modelo “Instancia xenérica”, dispoñible na sede electrónica da Deputación de Pontevedra, https://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da LPACAP requiriráselle á persoa interesada, de conformidade co establecido no artigo 68 desta lei, para que no prazo establecido emende as faltas ou presente os documentos preceptivos, indicándolle que, no caso de non facelo, se terá por desistida da súa solicitude, que se arquivará sen máis trámites. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común. As notificacións practicaranse a través de “Carpeta Cidadá” e de “Dirección Electrónica Habilitada Única”. Ambos os sistemas son accesibles desde a sede electrónica da Deputación de Pontevedra (https://sede.depo. gal). As notificacións entenderanse practicadas no momento no que se produza o acceso ao seu contido, entendéndose rexeitada cando transcorresen dez días naturais desde a posta a disposición da notificación sen que se acceda a este. O sistema remitiralles ás persoas interesadas avisos da posta a disposición das notificacións á conta de correo electrónico indicada na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida. Se o envío da notificación electrónica non fose posible por problemas técnicos a Deputación de Pontevedra practicará a notificación polos medios previstos na normativa reguladora do procedemento administrativo común.1. A instrución do procedemento de concesión, que lle corresponde ao Servizo de Asistencia Intermunicipal, comprenderá as seguintes actividades ou fases: a. Unha vez presentadas as solicitudes realizará o estudo e a súa comprobación o servizo instrutor b. O xefe do Servizo ten a condición de órgano instrutor. As actividades do instrutor comprenderán: 2. Informe de fiscalización de Intervención de todos os expedientes e do informe-proposta 3. Estudo do informe-proposta por parte da comisión de avaliación, que neste expediente estará formada por: Presidenta: Marina Piñeiro Novo, xefa do Servizo de Cooperación cos municipios Vogais: Eugenio Marcote Carballo, enxeñeiro xefe do Servizo de Cooperación cos municipios; María Martínez Abraldes, técnica adscrita ao Plan Revitaliza, e Inés Vereterra Gutiérrez-Maturana, xefa do Servizo de Fiscalización e Asesoramento Secretario: Gabriel Rodríguez Alonso, xefe do Servizo de Asistencia Intermunicipal 4. Proposta de resolución. O órgano instrutor, á vista do expediente e do informe da comisión, formulará a proposta de resolución, que deberá expresar a persoa solicitante ou a relación de solicitantes seleccionadas. Tamén recollerá as solicitudes rexeitadas e os motivos do rexeitamento.5. A proposta de resolución non crea ningún dereito a favor da entidade beneficiaria proposta fronte á Administración mentres non se lle notifique a resolución de concesión. Unha vez aceptada, no seu caso, a proposta de resolución, o órgano competente resolverá o procedemento. A resolución deberá motivarse, quedando acreditados no procedemento os fundamentos da resolución que se adopten; ademais de conter a persoa solicitante ou a relación de solicitantes cuxos proxectos son elixidos, farase constar, no seu caso, de maneira expresa, a desestimación do resto das solicitudes. Coa/s entidade/s seleccionada/s asinarase o correspondente Convenio de colaboración, no que se detallarán os compromisos de cada parte. A resolución do procedemento non poderá exceder de seis meses. O prazo computarase a partir da publicación da correspondente convocatoria salvo que esta pospoña os seus efectos a unha data posterior. O vencemento do prazo máximo sen que sexa notificada a resolución lexitima as interesadas para entender desestimada por silencio administrativo a súa solicitude. Estas bases reguladoras publicaranse no Boletín Oficial da Provincia de Pontevedra (BOPPO) e na sede electrónica da Deputación de Pontevedra (https://sede.depo. gal). Por outra parte, de conformidade co previsto nos artigos 17.3. b) e 20.8. a) da LXS, transmitirase á Base de Datos Nacional de Subvencións o texto da convocatoria para a súa publicación na citada base, que será a que lle dea traslado do seu extracto ao BOPPO. As axudas concedidas ao abeiro desta convocatoria teñen a natureza xurídica de subvencións, de acordo cos criterios establecidos na LXS. O seu réxime xurídico axústase ao disposto nestas bases, na LXS e no seu Regulamento (Real decreto 887/2006, de 21 de xullo), na Lei 9/2007, de 13 de xullo, de subvencións de Galicia (LSG), na Ordenanza xeral de subvencións da Deputación Provincial de Pontevedra, na Lei 7/1985, de 2 de abril, reguladora das bases de réxime local (LRBRL), na Lei 39/2015, de 1 de outubro, de procedemento administrativo común das administracións públicas (LPACAP), nas bases de execución do orzamento para o exercicio 2018 e na demais normativa aplicable. Contra o acordo de aprobación destas bases, que pon fin á vía administrativa, poderase interpoñer un recurso potestativo de reposición ante o mesmo órgano que o ditou, no prazo dun mes a partir do día seguinte ao desta publicación (artigos 123 e 124 da LPACAP), ou ben directamente recurso contencioso-administrativo perante o Xulgado do Contencioso-Administrativo de Pontevedra, segundo o disposto no artigo 8 da Lei 29/1988, de 13 de xullo, reguladora da xurisdición contencioso-administrativa, e todo iso no prazo establecido no artigo 46 desta lei, sen prexuízo de que se poida utilizar calquera outro recurso que se estime conveniente. Os datos persoais obtidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e os documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, se deriven. A lexitimación para o tratamento dos datos baséase no cumprimento dunha tarefa de interese público ou no exercicio de poderes públicos segundo as normas de rango legal recollidas no apartado “normativa aplicable” dispoñible na ficha do procedemento en https://sede.depo. gal. Os datos persoais obtidos neste procedemento serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia. As persoas interesadas poderán acceder, rectificar e suprimir os seus datos, exercitar outros dereitos ou revogar o consentimento segundo o previsto en https://depo.gal/proteccion-de-datos/exercicio-de-dereitos.